**ELÄVÄ KALEVALA -KILPAILU 11–19-vuotiaille**

18.8.2025–28.2.2026

**Keitä ovat nykyajan ainot, väinämöiset, kullervot ja louhet? Mitä nykysampo jauhaa ja kenelle? Mikä Kalevalassa innostaa tai ärsyttää?**

*Elävä Kalevala* -kilpailussa keräämme 11–19-vuotiaiden nuorten tulkintoja Kalevalasta ja sen hahmoista nykypäivän näkökulmasta. Kalevalan hahmoja ovat niin ihmishahmot kuin esimerkiksi sampo, luonnottaret, kultaneito, hiiden hirvi. Inspiraatiota voit hakea SKS:n Kalevala-oppimissivustolta: <https://tietava.finlit.fi/kalevala>.

Voit osallistua *Elävä Kalevala* -kilpailuun tuottamalla lyhyitä videoita, podcasteja, valokuvia tai kuvataideteoksia. Teosten tulee olla itse tehtyjä, ja ne voi toteuttaa myös ryhmän kanssa. Kilpailutyöt voi toteuttaa joko suomeksi tai ruotsiksi.

Keksi kilpailutyölle nimi ja lähetä se 28.2.2026 mennessä osoitteessa [www.finlit.fi/elava-kalevala](http://www.finlit.fi/elava-kalevala). Palkitsemme kolme parasta kilpailutyötä.

Kilpailutöistä koostetaan näyttely Gallen-Kallelan Museoon Espooseen syksyllä 2026 ja niitä julkaistaan SKS:n digitaalisella Kalevala-sivustolla. Kilpailutyöt arkistoidaan SKS:n arkistoon.

Kilpailu on osa Kalevalan saamaa Euroopan kulttuuriperintötunnukseen liittyvää hanketta. Valtakunnallisen kilpailun järjestävät Suomalaisen Kirjallisuuden Seura, Kalevalaseura ja Äidinkielen opettajain liitto. Kilpailu juhlistaa myös Elias Lönnrotin ensimmäisen Kalevala-painoksen, Vanhan Kalevalan (1835) ilmestymisen 190. vuotta.

Palkintokategoriat:

1. palkinto 500 €
2. palkinto 300 €
3. palkinto 200 €

Palkinnot jaetaan toukokuussa 2026 SKS:ssa järjestettävässä tilaisuudessa.

Lisätietoa: SKS:n viestintä, p. 0201 131 231, [tiedotus@finlit.fi](mailto:tiedotus@finlit.fi)

**Vastausohjeet opettajille**

*Elävä Kalevala* -kilpailussa olemme kiinnostuneita nuorten Kalevalaan liittyvistä tulkinnoista nykypäivän näkökulmasta. Miten kansalliseepoksemme vastaa someajassa elävien nuorten maailmaan?

Toivomme, että opettajat välittävät kilpailusta tietoa koulussa omille oppilailleen ja opiskelijoilleen.

Kilpailutyöt voidaan toteuttaa osana äidinkielen ja kirjallisuuden tai suomi toisena kielenä ja kirjallisuuden opetusta, osana muiden oppiaineiden opetusta, oppiaineiden välisenä yhteistyönä tai itsenäisenä tehtävänä.

Ennen töiden palauttamista opettajan tulee varmistaa, että alle 18-vuotiaiden oppilaiden huoltajat ovat antaneet luvan kilpailutöiden lähettämiseen ja arkistoimiseen SKS:aan. Luvan voi pyytää opettajan parhaaksi katsomalla tavalla, mutta on tärkeää, ettei sellaista aineistoa lähetetä, josta lupa puuttuu tai tilanne on epäselvä. Opettaja voi tässä hyödyntää esimerkiksi seuraavaa mallitekstiä:

**Huoltajan suostumus.***Alaikäisen huoltajana suostun siihen, että lapsi tuottaa aineistoa, joka tallennetaan ja arkistoidaan Suomalaisen Kirjallisuuden Seuran arkistoon. Niiltä osin kuin lapsella on oikeus tallennettuun aineistoon, annan huoltajana luvan siihen, että tuotetun aineiston tietoja saa käyttää, säilyttää ja julkaista SKS:n tehtävien täyttämiseksi lain sallimissa rajoissa ja hyvän tavan mukaisesti. Tuotettu aineisto on SKS:n arkistossa vapaasti käytettävissä.*

**Näin osallistut kilpailuun:**

1. Palauta työt osoitteessa [www.finlit.fi/elava-kalevala](http://www.finlit.fi/elava-kalevala). Lähetä jokainen työ omalla lomakkeella.
2. Anna ensin lomakkeella kysytyt taustatiedot.
3. Muista täyttää lomakkeen kohta, jossa vakuutat, että sinulla on oikeus ja/tai lupa lähettämäsi aineiston luovuttamiseen.
4. Tämän jälkeen lataa kilpailutyö koulun ja oppilaan mukaan nimettynä liitetiedostona (max. 500 MB).

Opettajan on hyvä informoida vanhempia aineistojen säilyttämisestä ja käytöstä SKS:ssa. Lähetetyt aineistot säilytetään pysyvästi SKS:n arkistossa ja ne ovat vapaasti käytettävissä voimassa olevan arkiston käyttösäännön ja soveltuvan lainsäädännön mukaisesti. Näin ollen ne tallentuvat osaksi kulttuuriperintöä ja ovat arvokas osa kuvatessaan yhteiskuntaamme. SKS:n arkisto käsittelee kaikkia henkilötietoja lainsäädännön edellyttämällä huolellisuudella, mutta itse kilpailutyöt tulevat kokonaisuudessaan arkistojen käyttäjien ulottuville. Tekijänoikeuslain nojalla verkkopalveluiden tarjoaminen ei ole mahdollista, joten asiakaspalvelu tapahtuu arkiston tutkijasaleissa. Aineistoja voi siteerata tutkimuksissa. Sen sijaan niiden mahdollinen julkaiseminen tapahtuu vain tekijän luvalla.

## Vastauslomake – Elävä Kalevala -kilpailu

Tällä lomakkeella voit lähettää taustatietosi ja kilpailutyösi Elävä Kalevala -kilpailuun.

Lomakkeen yläreuna

Koulun nimi ja luokka



Opettajan nimi



Oppilaan nimi tai työryhmän nimi



Opettajan sähköposti

Kilpailutyön nimi



Tiedoston nimi



Tieto tarvitaan taustatietojen varmistamiseen. Lataa tiedosto kohdassa ”Lataa tiedosto” taustatietojen lähettämisen jälkeen. Varmista, että tiedoston nimi on muotoa Koulun nimi, tekijän sukunimi/ryhmän nimi, kilpailutyön nimi.

Lupa aineiston arkistointiin ja käyttöön

Vakuutan, että minulla on oikeus ja/tai lupa lähettää kilpailutyö arkistoitavaksi SKS:n arkistoon sekä käytettäväksi SKS:n arkiston kulloinkin voimassa olevan käyttösäännön mukaisesti.



Sääntöjen hyväksyminen

Olen lukenut kilpailun säännöt ja sitoudun niihin.



Lomakkeen alareuna